  Майя Бывальцева Ува ёросын удмурт йӧскалык йылолъёсъя клуб кылдытӥзы. Солы кичӧлтон сётӥз «Удмурт нылкышно кенеш» огазеяськонлэн ёросысь ёзэтэзлэн кивалтӥсез Валентина Яковлева. «Монэ «Нылкышно кенеше» тӧро каризы Ува ёросын. Кызьы ке но удмуртъёсты огазеяно шуыса, клубен каньылгес ужаны потэ. <…> Нырысь ик нылкышноосын гинэ, оло, клуб каром шуыса малпаськисько вал, но собере опеть пиостэк ужаны...  клуб но сыӵе ӧвӧл кадь. Малпаським, кышноос но, пиналъёс но, бадӟымъёсыз но, пичиосыз но люкаськыны мед быгатозы шуыса», — вераз иворъёсъя «Удмуртия» агентстволы Валентина Яковлева. Клубзылэн нимыз али ӧвӧл на. Валентина Яковлевалэн верамезъя, малпало «Эсэп» (ӟуч кылысь — равновесие — ред.) ниманы, «котькытын эсэпез луыны кулэ, ужын но». Нырысетӥ пумиськоназы 8 гуртъёсысь удмурт азьветлӥсьёс ветлӥзы. Отын Вожодыр вакытысь сям-йылолъёсты тодэ ваизы. «Котькуд гуртысь делегация вал, соос мынам юрттӥсьёсы луозы ни, ваизы 3,4, 5 адями. Тӥни озьы ик пукыны малпаськомы - котькуд удмурт гуртысь удмурт адямиос, кинлэн удмурт сямен вераськемез потэ, удмурт дӥськут нуллэмез потэ, удмурт умой адямиосын пумиськемез потэ. Сыӵе ужпумез милям со клубмылэн» Клублэн кивалтӥсез Валентина ЯковлеваВалентина Яковлева оскемзэ вераз, вуонояз пумиськонъёсазы ёросысьтызы мукет удмурт гуртъёсын улӥсьёс но пыриськозы шуыса. Тулыспалэ удмурт дӥськут сярысь вераськыны малпало: кытчы, кыӵе пужы пуктоно удмурт дӥськут вылын, кыӵе дэрем дӥсяно бызьымтэ нылмуртлы, кыӵезэ нуллыны яра бызем кышномуртлы. Со сярысь ивортодэт сётыны ӧтизы Узей-Тукляысь Кибашлыослэн юртысьтызы ӧнерчиез Надежда Сидороваез. Куинетӥ пумиськонзы улсын «Сяськаяськытом шаермес» семинар радъяны малпало. Валентина Яковлевалэн верамезъя, Ижысь гурт возёсъя кун академиысь удмурт кылын вераськись ӧнерчиез ӧтемзы потэ. Будосъёсты будэтон ласянь визь-кенеш сётэм сяна, со турын-куаръёслэсь, будосъёслэсь удмурт нимъёссэс но тодэ вайытыны юрттоз, оло. «Собере планамы вань на ай ярмарка карыны. Ваньмыз киужъёсын ужало кадь. Фермеръёсты но ӝутканы турттӥсько. Кин мар будэтэ, кин мар куиське, лэсьтэ, вуриське. Кыӵе ке но ярмарка быгатӥм ке, лэсьтом -благотворительность но лэсьтыны мед быгатом шуыса та клубамы», — азьланезлы малпанъёссы сярысь вераса ватсаз Валентина Яковлева. Элькунысь «Удмурт нылкышно кенеш» 2017-тӥ арез анайёслы сӥзьыны пуктӥз бере, шуркынмонэ Ува ёросын «Данъяськом тонэ, анай» бадӟым ужрад ортчытыны мылкыдзы вань. Удмурт йылолъёсъя клубен валче ужаны мылкыд каремзэс веразы ёросысь ваньмыз сямен Лулчеберетъя юртъёс. Валентина Яковлева оскемзэ вераз, соослы юрттӥсьёс луозы ёрос админстраци но, ёросысь Йӧскалык лулчеберетъёсъя центр но. Тегъёс: Мерлык Лулчеберет Ува Удмуртия удмуртъёс Удмуртнылкышнокенеш йылолъёс  